Hoodie UNSOED Maroon | Campus Sign
Hoodie UNSOED Maroon
Pre order hoodie Universitas Jenderal Soedirman. Silakan periksa deskripsi untuk info lebih lengkap. Skommeling lê weer voor vir kabinet | News24
Skommeling lê weer voor vir kabinet
Deshi Ngxanga, die Noord-Kaap­se ANC se provinsiale sekretaris. Foto: Charné Kemp
Die ANC se uitvoerende komitee in die Noord-Kaap beplan ’n kabinetskommeling kort op die hakke van die omstrede skommeling wat die premier vroeër vanjaar in die sop laat beland het.
Die departemente wat glo onder die snoeiskêr gaan deurloop, is gesondheid, samewerkende regering, onderwys en openbare werke.
Só het Deshi Ngxanga, provinsiale sekretaris, Woensdag (16/08) ná die provinsiale beraad in Kimberley aangekondig.
Intussen het die voorsitter, dr. Zamani Saul, gewaarsku dat die party weens politieke verskille “in twee perde­karre” by die nasionale verkiesingskonferensie in Desember gaan opdaag.
Hy het die uitvoerende komitee se steun aan adj.pres. Cyril Ramaphosa toegesê om tot die nuwe partypresident verkies te word.
“Ons sal die verdedigers van die ANC wees, terwyl die ander groep die Gupta-stormtroepe sal wees.
“Ons wil die party van verlamming deur die parasitiese spinneweb red en ons waardigheid herstel.
“Ons dring aan dat die Guptas onmiddellik in hegtenis geneem word.
“Hul teenwoordigheid is verraad teenoor die struggle.”
Ngxanga sê die uitvoerende ko­mitee gaan binnekort die kabinet skommel om departemente te versterk.
“Dit sal LUR’e en administratiewe poste raak.
“Ons sit met bepaalde leemtes in die provinsie. Die provinsie se vervalle infrastruktuur moet opgeknap word. Die voorsiening van basiese infrastruktuur moet versnel word. Dit is onaanvaarbaar dat bejaardes en mense met chroniese siektes nie medisyne by klinieke kan kry nie.
“Niemand se pos is gewaarborg nie, selfs nie die premier s’n nie. Ons volg ’n holistiese benadering. Die mens in die pos en die probleem is nie sinoniem nie. Ons fokus eerder op die probleem.”
Die party wil voorts dringend die Kimberley-lughawe hernoem.
Verder word die hoë werkloosheidsyfer van 43% as heeltemal onaanvaarbaar beskou, sê hy.
“Ons moet vaardighede vermeerder en langtermyn-planne opstel om klein, medium-, en mikro-ondernemings te ontwikkel.”
Sowat 30% van staats­aankope moet jeugdige entrepreneurs bevoordeel.
Taakgroepe moet ook toesien dat soveel as moontlik kontrakte aan plaaslike sakelui toegestaan word.
“Ons wil die departement van energie betrek sodat plaaslike munisipaliteite direk hernubare krag van onafhanklike verskaffers kan koop.”
Munisipaliteite se geweldige skuld aan Eskom moet ook opgelos word.
“Die Suid-Afrikaanse Vereniging van Plaaslike Regerings (Salga) en die ministers van energie en samewerkende regering moet binne ’n maand met die provinsiale regering vergader oor die jongste dreigemente om elektrisiteit na sekere dorpe af te skakel.
“Infrastruktuur by munisipaliteite val uitmekaar. Kimberley sit met slaggate en al die rade met geweldige watervoorsiening- en sanitasieprobleme.
“Ons wil projekspanne by elke raad aanstel wat moet verseker dat projekte voltooi word,” sê Ngxanga.